P r e d k l a d a c i a    s p r á v a

Podpredsedníčka vlády SR pre európsku integráciu Mária Kadlečíková v dňoch 27. – 28. septembra 2001 rokovala s predstaviteľmi Európskej komisie v Bruseli.
 
         PPV Mária Kadlečíková počas svojej návštevy rokovala s komisárkou Európskej komisie pre životné prostredie Margot Wallströmovou, generálnym riaditeľom DG pre rozširovanie Enekom Landaburu, vedúcim slovenského tímu Európskej komisie Dirkom Meganckom a komisárom Európskej komisie pre rozširovanie EÚ Günterom Verheugenom.

       Hlavným cieľom návštevy bolo informovať predstaviteľov Európskej komisie o aktuálnom stave prístupového procesu Slovenskej republiky do Európskej únie ako aj odovzdať Dodatok k Správe o pripravenosti Slovenskej republiky na členstvo v Európskej únii za obdobie jún 2001 – september 2001 (schválený vládou Slovenskej republiky dňa 19. septembra 2001) pred vypracovaním Pravidelnej správy Európskej komisie o pokroku SR v príprave na členstvo v EÚ, ktorú Európska komisia zverejní v novembri 2001.   

	Predstavitelia Európskej komisie vyslovili podporu integračnému procesu na Slovensku, úsiliu Slovenskej republiky vstúpiť do Európskej únie medzi prvými krajinami a ocenili pokrok, ktorý Slovenská republika dosiahla v príprave na členstvo v Európskej únii v hodnotenom období.